เรื่องที่เรายังไม่รู้ของ กระเป๋า COACH
หากพูดถึง เจ้าของสินค้าแบรนด์เนมระดับโลก   คนส่วนใหญ่มักจะนึกถึง บริษัท LVMH ยักษ์ใหญ่จากประเทศฝรั่งเศส ที่ครอบครองแบรนด์หรูในหลากหลายสินค้า  แต่น่าประหลาดใจว่า ตลาดผู้บริโภคขนาดใหญ่อย่าง สหรัฐอเมริกา กลับไม่มีบริษัทที่รวบรวมธุรกิจแฟชั่นลักษณะนี้เลย  อย่างไรก็ตาม ในตอนนี้มีอยู่บริษัทหนึ่ง ที่พยายามยกระดับตัวเอง ขึ้นมาสู่สถานะดังกล่าว  นั่นคือแบรนด์ที่ชื่อว่า “COACH”  เรื่องราวนี้เป็นอย่างไร ลงทุนแมนจะเล่าให้ฟัง
4 พ.ค. 2562

เรื่องที่เรายังไม่รู้ของ กระเป๋า COACH / โดย ลงทุนแมน
หากพูดถึง เจ้าของสินค้าแบรนด์เนมระดับโลก
คนส่วนใหญ่มักจะนึกถึง บริษัท LVMH ยักษ์ใหญ่จากประเทศฝรั่งเศส ที่ครอบครองแบรนด์หรูในหลากหลายสินค้า
แต่น่าประหลาดใจว่า ตลาดผู้บริโภคขนาดใหญ่อย่าง สหรัฐอเมริกา กลับไม่มีบริษัทที่รวบรวมธุรกิจแฟชั่นลักษณะนี้เลย
อย่างไรก็ตาม ในตอนนี้มีอยู่บริษัทหนึ่ง ที่พยายามยกระดับตัวเอง ขึ้นมาสู่สถานะดังกล่าว
นั่นคือแบรนด์ที่ชื่อว่า “COACH”
เรื่องราวนี้เป็นอย่างไร ลงทุนแมนจะเล่าให้ฟัง
Coach เป็นแบรนด์สินค้าแฟชั่น ที่มีชื่อเสียงในด้านกระเป๋าถือ
บริษัทก่อตั้งขึ้นเมื่อปี ค.ศ. 1941 หรือ 78 ปีที่แล้ว ที่นครนิวยอร์ก ประเทศสหรัฐอเมริกา
เริ่มแรก ร้านเป็นเพียงกิจการครอบครัว ผลิตเครื่องหนังขนาดเล็ก เช่น กระเป๋าสตางค์ โดยมีช่างแค่ 6 คนเท่านั้น
ในปี 1946 ไมล์ส และ ลิลเลียน คาห์น คู่สามีภรรยา เจ้าของธุรกิจโรงงานผลิตเครื่องหนัง ได้เข้าซื้อกิจการในเวลาต่อมา
จากนั้น พวกเขาพบว่า หนังวัวที่ใช้ทำถุงมือเบสบอล มีคุณสมบัติพิเศษ ที่มีความแข็งแรง ยืดหยุ่น แต่อ่อนนุ่ม และดูดซึมสีย้อมได้ดี
ร้านจึงนำวัตถุดิบนั้นมาใช้ และขยายไปผลิตกระเป๋าถือสำหรับผู้หญิงด้วย
ซึ่งปรากฏว่า ได้รับการตอบรับเป็นอย่างดี เนื่องจากกระเป๋ามีคุณภาพดี ดูหรูหรา และคงทน แต่ราคาไม่แพงเหมือนแบรนด์ยุโรป
ทำให้ต่อมา Coach เติบโต มีการเปิดสาขาเพิ่ม ผลิตสินค้าแฟชั่นประเภทอื่นๆ รวมทั้งขยายธุรกิจไปในต่างประเทศ จนกลายเป็นแบรนด์ระดับโลก เหมือนทุกวันนี้
แล้วแบรนด์ Coach มีรายได้เท่าไร?
ผลประกอบการของบริษัท Coach, Inc. ที่ผ่านมา
ปี 2013 รายได้ 1.61 แสนล้านบาท กำไร 3.3 หมื่นล้านบาท
ปี 2014 รายได้ 1.53 แสนล้านบาท กำไร 2.5 หมื่นล้านบาท
ปี 2015 รายได้ 1.33 แสนล้านบาท กำไร 1.3 หมื่นล้านบาท
จะเห็นได้ว่า ยอดขายชะลอตัวลงต่อเนื่อง สะท้อนแนวโน้มในอุตสาหกรรมว่า การมุ่งขายอยู่แต่แบรนด์เดียว อาจไม่สามารถยืนหยัดอยู่ในวงการแฟชั่นได้ตลอดไป
ในขณะเดียวกัน บริษัทได้เห็นตัวอย่างความสำเร็จของ LVMH ที่กระจายความเสี่ยง ไล่ซื้อแบรนด์มาไว้ภายใต้กิจการมากมาย เช่น Louis Vuitton, Dior, Marc Jacobs, Hennessy, Rimowa, Sephora, TAG Heuer
Coach จึงปรับกลยุทธ์ใหม่ เริ่มขยายธุรกิจไปยังแบรนด์สินค้าแฟชั่นอื่นๆ
ปี 2015 ซื้อ Stuart Weitzman แบรนด์รองเท้าหรู ในราคา 18,300 ล้านบาท
ปี 2017 ซื้อ Kate Spade แบรนด์กระเป๋า และสินค้าแฟชั่น ในราคา 76,000 ล้านบาท
นอกจากนี้ เมื่อตุลาคม ปี 2017 ยังได้ตัดสินใจ เปลี่ยนชื่อใหม่ เป็น Tapestry, Inc. เพื่อบ่งบอกว่า บริษัทเป็นกลุ่มธุรกิจสินค้าแฟชั่น ที่ไม่ได้ขายแค่ Coach อีกต่อไปแล้ว
ผลประกอบการของบริษัท Tapestry, Inc.
ปี 2016 รายได้ 1.43 แสนล้านบาท กำไร 1.5 หมื่นล้านบาท
ปี 2017 รายได้ 1.43 แสนล้านบาท กำไร 1.9 หมื่นล้านบาท
ปี 2018 รายได้ 1.87 แสนล้านบาท กำไร 1.3 หมื่นล้านบาท
ดูเหมือนว่า กลยุทธ์ดังกล่าว เริ่มทำให้บริษัทมีแนวโน้มผลการดำเนินงานที่ดีขึ้นอีกครั้ง
แต่มันคงต้องใช้เวลา หากจะยกระดับไปเปรียบเทียบกับ บริษัท LVMH ได้
Tapestry มี 3 แบรนด์ ยอดขาย 1.8 แสนล้านบาท มูลค่าบริษัท 3.0 แสนล้านบาท
LVMH มีไม่ต่ำกว่า 70 แบรนด์ ยอดขาย 1.7 ล้านล้านบาท มูลค่าบริษัท 6.2 ล้านล้านบาท
คงต้องจับตาดูความเคลื่อนไหวของ Tapestry ในอนาคตกันต่อไป เพราะบริษัทคงไม่หยุดซื้อกิจการเพียงเท่านี้
สุดท้าย เรื่องนี้อาจให้ข้อคิดกับเราว่า
แม้ธุรกิจจะมีชื่อเสียงระดับโลก แต่การยึดติดกับเรื่องเดียวอาจมีขีดจำกัด
การกระจายไปแบรนด์อื่น ถือเป็นอีกหนึ่งทางเลือก
โดยเฉพาะกับธุรกิจแฟชั่น ที่ความชอบของผู้บริโภคมักเปลี่ยนแปลงไปอย่างรวดเร็ว
ในวันหน้าเราจะเห็นบริษัทที่ทำแบบนี้มากขึ้นเรื่อยๆ
เมื่อเราซื้อกระเป๋าแบรนด์ต่างๆ เราอาจจะยังไม่รู้ตัว
ว่าแบรนด์เหล่านั้นทั้งหมด มีเจ้าของคนเดียวกัน..
----------------------
ติดตามเรื่องหลากหลาย จากผู้เขียนเก่งๆในแอป blockdit
นอกจากนั้น เรายังเขียนเองได้ และสามารถสร้างรายได้ในนี้
โหลดแอปได้ที่ 
สั่งซื้อหนังสือลงทุนแมน 10.0 ได้ที่
Lazada: 
Shopee: 
----------------------
References
-
-
-
-
-